Metroräjähdyksen täpärästi välttänyt pariskunta: ”Suojelusenkelit taisivat olla matkassamme”
04.04.2017 klo 23:52
Pietarin metroiskussa kuoli 14 ja loukkaantui yli 50 ihmistä. Tampereella asuvat Igor ja Tara Kovalenko olisivat voineet olla heidän joukossaan.
Ukrainalais-suomalainen pariskunta ehti jo liukuportaisiin Teknologicheskii Institut -metroasemalla, ennen kuin aseman henkilökunta yritti estää heitä.
Pari kertoo, että alhaalla metroasemalla he näkivät joka puolella ruumiita ja verta.
Minuuttien päässä kuolemasta ollut pariskunta uskoo heillä olleen suojelusenkeleitä mukanaan, koska ilman vaimon pahoinvointia he olisivat saapuneet asemalle aiemmin.
Igor ja Tara Kovalenko pitävät itseään onnekkaina, koska selvisivät täpärästi hengissä. ANNA EGUTKINA
Maanantai 3. huhtikuuta ei alkanut niin kuin mikä tahansa muu päivä. Igor Kovalenko, 26, heräsi lähellä Teknologicheskii Institut -metroasemaa sijaitsevasta pietarilaishotellista kuudelta aamulla eikä saanut enää unta. Se ei ollut yhtään hänen tapaistaan.
Hän päätti mennä ostamaan ruusuja vaimolleen, suomalaiselle Tara Kovalenkolle, 28. Vaimo yllättyi kukista positiivisesti ja he jatkoivat unia.
Kun pariskunta viimein iltapäivällä nousi sängystä ylös lähteäkseen kaupungille, Taralla oli huono olo.
- En olisi halunnut lähteä hotellilta mihinkään. Tunsin, ettei kaikki ole hyvin. Pitihän kaupunkia kuitenkin nähdä, kun olimme molemmat täällä ensimmäistä kertaa, joten lähdimme lopulta matkaan, Tara kertoo.
Vodkaa järkytykseen
Jälkeenpäin ukrainalais-suomalainen pari on kiittänyt onneaan siitä, että Taran pahoinvoinnin takia he olivat tavallista hitaampia. Muutamalla minuutilla oli tässä vaiheessa hyvin paljon merkitystä.
Kun he laskeutuivat alas liukuportaita Teknologicheskii Institut -metroasemalla, heidän takanaan henkilökunta juoksi ja yritti estää matkustajien pääsyn asemalle.
Taralle ja Igorille oli kuitenkin jo liian myöhäistä kääntyä takaisin, sillä liukuportaat menivät vain alaspäin.
- Oli kamalaa, että meidän oli pakko mennä metron liukuportaat alas, vaikka tiesimme, että siellä on jokin vialla ja koko paikka oli savun peitossa, Tara sanoo.
Mikään ei voinut valmistaa heitä siihen, mitä he näkivät alhaalla.
- Verta ja ruumiita oli kaikkialla, ihmisten hiukset olivat palaneet ja joiltakin puuttui ruumiinosia, Igor sanoo.
Tara meni totaalisesti paniikkiin, joten Igorin piti johdattaa heidät molemmat pois asemalta. Kun he vihdoin pääsivät maan pinnalle, Tara soitti heti läheisilleen kertoakseen olevansa kunnossa.
Hotellilla Igorin oli pakko juottaa vaimolleen hieman vodkaa, sillä hän ei pystynyt lopettamaan itkua ja tärisemistä.
- Näen vieläkin elävästi ihmisten veriset kasvot, Tara kertaa hiljaa.
Igor ja Tara Kovalenko laskivat tiistaina kukkia Teknologicheskii Institut -metroasemalla. ANNA EGUTKINA
Tampereella asuva pariskunta tiedostaa olleensa vain muutaman minuutin päässä kuolemasta.
He uskovat, että vielä ei ollut heidän aikansa lähteä.
- Suojelusenkelit taisivat olla matkassamme.
Igor on pohtinut metroräjähdyksen syitä. Hän ei usko, että totuutta saadaan koskaan selville, vaikka tekijät ja suunnittelijat tavoitettaisiinkin.
- Tämä on politiikkaa. Se, kuka todella oli iskun takana, saattaa jäädä hämärän peittoon. Tässä iskussa on paljon kummallisia kysymyksiä, esimerkiksi miksi se tehtiin kello 14.40 eikä vasta pari tuntia myöhemmin, kun ruuhka-aika olisi alkanut. Lisäksi, miksi räjäyttää metrojuna kahden aseman välillä eikä asemalla? Siinä ei ole mielestäni logiikkaa.
Oli terrori-iskun motiivi mikä tahansa, Kovalenkot aikovat loppulomansa ajan nauttia Pietarista ja elämästä. Tosin metrolla he eivät juuri nyt halua matkustaa.
- Minulta kysyttiin erään radioaseman haastattelussa, mitä haluan sanoa ihmisille, jotka eivät uskalla matkustaa Pietariin tämän jälkeen. Haluan sanoa, että mitä tahansa voi tapahtua missä tahansa. Kotona ei voi istua peläten koko elämän ajan, Tara kiteyttää.
Suomalainen Ismo Pietarissa: "Sinä aamuna halusin jostain syystä kulkea metron sijaan taksilla"
Äiti kuoli Pietarin pommi-iskussa suojellessaan tytärtään vartalollaan